Strange Addiction കഴിക്കാനിഷ്ടം ഭര്ത്താവിന്റെ ചിതാഭസ്മം വിചിത്രമായ ശീലത്തെക്കുറിച്ച് തുറന്നു പറഞ്ഞ് യുവതി തന്റെ വിചിത്രമായ ഒരു ശീലത്തെക്കുറിച്ച് ടെലിവിഷന് പരിപാടിയില് തുറന്നു പറഞ്ഞതിനെ തുടര്ന്ന് ഇന്റര്നെറ്റില് ശ്രദ്ധ പിടിച്ചുപറ്റുകയാണ് 26 കാരിയായ യുവതി. മരിച്ചുപോയ തന്റെ ഭര്ത്താവിന്റെ ചിതാഭസ്മം കഴിക്കുക എന്നതാണ് ടെന്നസി സ്വദേശിനിയായ കാസിയുടെ വിചിത്രമായ ശീലം. മൈ സ്ട്രെയ്ഞ്ച് അഡിക്ഷന് എന്ന് പേരുള്ള ടെലിവിഷന് പരിപാടിയിലാണ് കാസി തന്റെ ശീലത്തെക്കുറിച്ച് തുറന്നു സംസാരിച്ചത്. ഭര്ത്താവിന്റെ ചിതാഭസ്മം അത് സൂക്ഷിച്ചു വെച്ചിരിക്കുന്ന കുടത്തില് നിന്ന് എടുത്തു തിന്നുന്ന ശീലം ആരംഭിച്ചത് എങ്ങനെയെന്നും യുവതി വിശദീകരിക്കുന്നുണ്ട്.കാസി തന്റെ ഭര്ത്താവ് സീനിനെ ആദ്യമായി കണ്ടുമുട്ടിയത് 2009 ലാണ്. 10 മാസത്തെ അടുപ്പത്തിന് ശേഷം അവര് വിവാഹിതരാകാന് തീരുമാനിച്ചു. ദൗര്ഭാഗ്യവശാല് ആ ദമ്ബതികള്ക്ക് അധികകാലം ഒരുമിച്ചു ജീവിക്കാന് കഴിഞ്ഞില്ല. ഗുരുതരമായ ആസ്ത്മ രോഗബാധ മൂലം സീന് മരണത്തിന് കീഴടങ്ങി. അതിനുശേഷം അദ്ദേഹത്തിന്റെ ചിതാഭസ്മം സൂക്ഷിച്ചിരിക്കുന്ന കുടം എവിടെ പോകുമ്ബോഴും കാസി കൈയില് കരുതാറുണ്ട്. ഞാന് എവിടെ പോകുമ്ബോഴും ഭര്ത്താവിനെയും കൂടെ കൊണ്ടുപോകും. അത് ഗ്രോസറി സ്റ്റോറോ ഷോപ്പിങ് മാളോ സിനിമാ തീയേറ്ററോ റെസ്റ്റോറന്റോ ആവട്ടെ, ഞാന് എവിടെ പോയാലും അദ്ദേഹവും എന്റെ കൂടെയുണ്ടാകും, ടെലിവിഷന് പരിപാടിയില് പങ്കെടുത്തുകൊണ്ട് സംസാരിക്കവെ കാസി പറഞ്ഞു.കാസിയ്ക്ക് ഭര്ത്താവിനെ അത്രമേല് ഇഷ്ടമായിരുന്നു. ഉറങ്ങുമ്ബോഴും ഭര്ത്താവിന്റെ അവശേഷിപ്പുകള് ഉള്ള ആ കുടം ചേര്ത്തുപിടിച്ചാണ് അവര് കിടക്കാറ്. ഒരിക്കല് ചിതാഭസ്മം ആ കുടത്തിലേക്ക് മാറ്റവെ അതില് നിന്ന് അല്പ്പം ചാരം അവരുടെ കൈവിരലുകളിലേക്ക് വീണു. അത് തുടച്ചു കളയാന് തോന്നാത്ത കാസി ആ വിരലുകള് നക്കിത്തുടച്ചു. അതിനുശേഷമാണ് ആ ചിതാഭസ്മം അവര് കഴിക്കാന് തുടങ്ങിയത്. ആ സംഭവത്തിന് ശേഷം ആ ശീലം ഉപേക്ഷിക്കാന് കഴിഞ്ഞില്ല എന്നും കാസി പറയുന്നു. ചീഞ്ഞ മുട്ടയുടെയും മണലിന്റെയും സാന്ഡ്പേപ്പറിന്റെയും രുചിയാണ് അതിന്. എനിക്ക് ആ രുചി ഇഷ്ടപ്പെടാന് തുടങ്ങി. അല്പ്പം ചിതാഭസ്മം തട്ടിക്കളയാന് മനസു വരാതെ തുടങ്ങിയ ശീലം ഇപ്പോള് ഭര്ത്താവിനെ അക്ഷരാര്ത്ഥത്തില് ഭക്ഷിക്കുന്നതിലേക്ക് എത്തി നില്ക്കുന്നു, കാസി പറയുന്നു.ചിതാഭസ്മം തിന്നാന് തുടങ്ങിയതിന് ശേഷമുള്ള രണ്ടു മാസക്കാലം കൊണ്ട് തനിക്ക് 19 കിലോഗ്രാം ഭാരം കുറഞ്ഞെന്നും കാസി പറയുന്നു. ആ കുടം തുറക്കുമ്ബോള് അഡ്രിനാലിന് റഷും സന്തോഷവും അനുഭവപ്പെടുന്ന തനിക്ക് ചിതാഭസ്മം കഴിച്ചു കഴിഞ്ഞാല് അപമാനവും നാണക്കേടും കുറ്റബോധവും തോന്നാറുണ്ടെന്നും അവര് തുറന്നു പറയുന്നു. ഈ ശീലം എനിക്ക് നിര്ത്തേണ്ടതുണ്ട്. എനിക്ക് ഒരിക്കല് അദ്ദേഹത്തെ നഷ്ടമായി. ഇനി വീണ്ടും അദ്ദേഹത്തെ നഷ്ടപ്പെടുത്തിയാല് അതിന് കാരണക്കാരി ഞാന് മാത്രമാകും, കാസിയുടെ വാക്കുകളില് കുറ്റബോധം നിഴലിക്കുന്നു.